Kort før en ankesag skulle starte i Vestre Landsret tirsdag, valgte en 53-årig landmand alligevel ikke at anke en dom i byretten på 30 dages fængsel og en bøde på 5000 kroner for blandt andet ægtyveri og fareforvoldelse. Sagen drejer sig om tyveri af 225 æg fra grågæs, som landmanden havde i sin rygsæk, da han i april sidste år blev stoppet i reservatet Vejlerne nær Thisted. I byretten har den 53-årige sagt, at han havde købt æggene samme dag af en mand, der ville stoppe med produktionen. Landmanden blev opdaget af en lokal mand, og der opstod tumult under konfrontationen. Landmanden forsøgte at undslippe ved at køre frem mod den anden, der måtte undvige. Han ramte dog bilen og fortsatte væk fra reservatet. Ved en ransagning kort efter på landmandens ejendom fandt politiet en lang række ulovlige fælder til fangst af krager med levende lokkefugle og flere rævefælder med levende lokkefugle. Fælderne var desuden anbragt ulovligt og var ulovligt lavet. Politiet fandt også en sejlgarnsbombe og 29 skarpe jagtpatroner. Manden er også dømt for at have holdt betalingsjagt i Langmosen, selvom han ikke har jagtretten på alle moselodder. Den 53-årige landmand har desuden fået frakendt sit kørekort i seks måneder.

Referat:
En landmand modtager sin dom for at have stjålet æg fra fredede gæs i Vejlerne ved Limfjorden.